b"\n_START_ARTICLE_\nInvasi\xc3\xb3 francesa de R\xc3\xbassia\n_START_SECTION_\nCauses\n_START_PARAGRAPH_\nEn el moment de la campanya, Napole\xc3\xb3 estava al cim del seu regnat amb totes les nacions d'Europa continental sota el seu control (amb la notable excepci\xc3\xb3 de la pen\xc3\xadnsula Ib\xc3\xa8rica) o sota el control de nacions ven\xc3\xa7udes pel seu imperi i que evolucionaven sota tractats favorables a Fran\xc3\xa7a. Cap pot\xc3\xa8ncia europea continental no gosava llavors al\xc3\xa7ar-se contra ell. El 1807, el Tractat de Tilsit regul\xc3\xa0 la pau entre l'Imperi Franc\xc3\xa8s i R\xc3\xbassia. El tsar Alexandre esperava a trav\xc3\xa9s del general Caulaincourt un tractat que prohib\xc3\xads el restabliment de Pol\xc3\xb2nia. Napole\xc3\xb3 desautoritz\xc3\xa0 Caulaincourt i marc\xc3\xa0 llavors la ruptura de confian\xc3\xa7a amb Alexandre. Aix\xc3\xad, el tractat de pau amb \xc3\x80ustria del 1809 contingu\xc3\xa9 una cl\xc3\xa0usula segons la qual s'annexionava el territori de Gal\xc3\xadtsia en benefici del Gran Ducat de Vars\xc3\xb2via. R\xc3\xbassia considerava aquesta cl\xc3\xa0usula com a lesiva per als seus interessos i Pol\xc3\xb2nia com el punt de partida eventual d'una invasi\xc3\xb3 del seu territori._NEWLINE_L'Imperi Rus, llavors dotat d'una ind\xc3\xbastria manufacturera feble, per\xc3\xb2 rica en mat\xc3\xa8ries primeres, patia d'un Bloqueig Continental que el privava d'una part del seu comer\xc3\xa7, dels seus recursos i d'ingressos per adquirir b\xc3\xa9ns manufacturats. L'aixecament del bloqueig per part de R\xc3\xbassia f\xc3\xa9u enfurismar Napole\xc3\xb3 i el decid\xc3\xad a emprendre la via de la guerra. El seu matrimoni amb Maria Llu\xc3\xafsa d'\xc3\x80ustria, en el qual Alexandre refus\xc3\xa0 de participar, refor\xc3\xa7\xc3\xa0 aix\xc3\xad el desafiament pel que fa a R\xc3\xbassia, at\xc3\xa8s que poc temps abans s'havia albirat un matrimoni, que hauria materialitzat l'alian\xc3\xa7a francorussa, amb la germana d'Alexandre, la princesa Caterina.\n_START_SECTION_\nP\xc3\xa8rdues humanes\n_START_PARAGRAPH_\nLes darreres investigacions serioses sobre les p\xc3\xa8rdues de la campanya de R\xc3\xbassia han estat realitzades per Thierry Lentz. En el b\xc3\xa0ndol franc\xc3\xa8s, el balan\xc3\xa7 gira al voltant dels 200.000 (la meitat en combat i la resta de fred, de fam o de malaltia) i de 150.000 a 190.000 presoners caiguts en les mans de Kut\xc3\xbazov. Per la resta, 130.000 soldats abandonaren la Grande Arm\xc3\xa9e en el transcurs de la seva marxa sobre Moscou i prop de 60.000 es refugiaren a les cases de pagesos, nobles i burgesos russos. Finalment, menys de 30.000 soldats travessaren de nou el Nemen amb Murat. En el b\xc3\xa0ndol rus, les recents publicacions d\xe2\x80\x99Oleg Sokolov tendeixen a establir les p\xc3\xa8rdues en 300.000 morts, dels quals 175.000 en combat, la qual cosa \xc3\xa9s molt important, per\xc3\xb2, segons Thierry Lentz, inverificable en l'estat dels estudis disponibles. Finalment, malgrat els actes de generositat d'ambd\xc3\xb3s b\xc3\xa0ndols, els presoners que caieren ens mans dels francesos o dels russos foren globalment maltractats._NEWLINE_Despr\xc3\xa9s de la caiguda de Napole\xc3\xb3, la repatriaci\xc3\xb3 demanada per Llu\xc3\xads XVIII dels francesos que restaven a R\xc3\xbassia fou globalment un frac\xc3\xa0s, at\xc3\xa8s que els candidats a retorn foren poc nombrosos. Diversos milers de francesos s'arrelaren al pa\xc3\xads dels tsars. El 1837, 3.200 vivien a Moscou, per exemple. Entre els que es quedaren a R\xc3\xbassia, el soldat de la Grande Arm\xc3\xa9e Jean-Baptiste Savin, convertit en Mikha\xc3\xafl Andr\xc3\xa9ievitx Savie, moriria a Sar\xc3\xa0tov el 1894 a l'edat de 123 anys.\xc2\xa0\xc2\xb7 _NEWLINE_."